  Виталий Пронин Ижын 21-тӥ сентябре ортчиз «Калашников. Биатлон. Фест» вожвылъяськон. Отчы пыриськизы 400 пала спортсменъёс но мылкыд карисьёс. Спортсменъёс 2 пол ыбылӥськизыТуспуктэм басьтэмын udmurt.ruТаиз вожвылъяськон аспӧртэмлыко пӧрмиз. Угось радъяськиз Оружейниклэн нуналэз улсын, ужрадэ пыриськизы Россиысь кужмоосыз биатлонистъёс Ольга Зайцева, Александр Логинов, Дмитрий Малышко, куасчиос Александр Легков, Алексей Петухов, асьме нимо-дано спортсменъёсмы Максим Вылегжанин, Иван Черезов. Вожвылъяськон таяз рад «Динамо» стадионын ортчиз. Соин ужрадэз учкыны ог 15 сюрс мурт лыктӥз. Люкаськем калыкез ӟечкылазы, спортын вормонъёс сӥзизы Удмуртилэн Тӧроез Александр Бречалов, Совето Союзысь одӥгез кужмоез куасчи Галина Кулакова. Стартэ бӧрсьысь бӧрсе потӥзы 400 пала биатлонэз гажасьёс. Соос 2,7 иськем бызьылӥзы, 2 пол ыбылӥськизы. Кужмо спортсменъёсын артэ бызьылӥзы огшоры заводчиос, дышетӥсьёс, бухгалтеръёс. Н. КоровинТуспуктӥз: А. Снигирёва «Аксион» заводын ужась Пичи Пурга ёросысь Пуро-Можга гуртысь Николай Коровин гужем биатлонэ 2-тӥ арзэ пыриське ни. Ӵошатсконлы юромо дасяськиз: пыдын бызьылӥз, тире ветлӥз. Николай спортэз гажа, ялан пыриське заводазы ортчись спартакиадае, футболэн, хоккеен, волейболэн шудэ. Таяз рад «Аксион» команда понна бызьылӥз. Спорт ӵошатсконъёсты уг кельтылы Дэри ёросысь Ожмосысь Степан Байков но. Пиосмуртлы 52 арес ни, любительёс пӧлын биатлонъя вожвылъяськонэ со 4-тӥ ползэ лыктӥз ни - сомында пол ик таӵе ужрад шаерамы радъяське ни. Аслаз арлыдъемъёсыз пӧлын со вормисьёс радын возиське. Таяз вожвылъяськонын но 3-тӥ луиз. Гужем пыдын бызьылӥсько, толалтэ куас вылэ султӥсько, триатлонэ пыриськисько, марафон бызьылӥсько, спортлэсь уг ӵыдӥськы, со мынам улонэ, - мылкыдзэ вера воргорон. С. Байков кема дыр ӵоже водитель луыса тыршиз, берло аръёссэ аслэсьтыз хозяйствозэ нуэ. Солэн 4 нылпиосыз, ваньзы спортэз гажало. Одӥгез нылыз биатлонъя мастере кандидатлэсь куронъёссэ быдэстӥз. Дэри ёросысь Ожмосысь С. Байков но В. ЕлгановТуспуктӥз: А. Снигирёва Та фестивале ожмосъёс быдэс командаен лыктӥзы - 4 кузя. Ожмосысь Владимир Елганов капчи атлетикая спортъя мастер, но биатлонэ нырысьсэ пыриське. Пыдын шаплы бызиз, но ыбылӥськонын ваньмыз ӧз пӧрмы - кырыж ыбылӥз. Быдэс командаен Ижкаре вуизы сьӧлтаос но: Евгений Филатов, Николай Ворожцов, Эрик Уразов, Любовь Дубовцева, Виктория Волкова - ваньзы полиатлонэн выро, кызьы шонер ыбылӥськоно тодо. Но бызьылэм бере мишеньёс капчиен уг ворсасько вылэм. Сьӧлта ёросысь В. Волкова но Л. ДубовцеваТуспуктӥз: А. Снигирёва— Мон таӵе биатлонэ нырысьсэ пыриськисько, - вераз Сьӧлта ёросысь Выль Мӧнья гуртысь Виктория Волкова. - Биатлон туж тунсыко, но со вакытэ секыт спорт. Умой бызьылэм сяна, шонер ыбылӥськоно на. Нош иськемъёслэсь жадем бере киос но куалекъяло, шоканы но секыт. Озьы ке но, таӵе вожвылъяськон сомында ӟеч мылкыд сётэ, выльысь но выльысь астэ выль амалъёсын эскерем потэ. Огшоры адямиосын ӵош кужымзэс мертазы нимо-дано спортсменъёс но. Любительёс пӧлын бызьылӥз Удмуртиысь куасчи Максим Вылегжанин. Бадӟым спортысь кошкемез бере Максим кужымзэ триатлонын кӧня ке арзэ эскере ни, биатлонын - нырысьсэ. Ӵошатскон капчиен ӧз сётӥськы Олимпийской чемпионлы, кужмо куасчилы Александр Легковлы но. Александр куасэн бызьылонэ вуэмезлэсь азьло ассэ биатлонын но эскерылэм, со сяна, со пӧйшураны яратэ вылэм. Озьы ке но, таяз нюръяськонын солэн но янгышъёстэк ӧз ортчы - ыбылӥськыкуз одӥг мишенез ӧз ворсаськы. А. Легков пыриськиз "Калашников. Биатлон. Фест" ужрадэТуспуктӥз: А. Снигирёва Ӵошатсконын любительёс пӧлын 24 кужмоосыз луэмъёслы шуд усиз на ужрадэ лыктэм спортысь кизилиосын ӵош ыбылӥськыны. Вожвылъяськонэ вань пыриськисьёслы люкылэмын медаль, «Калашников» концернлэн пусэныз кружка, сумка. Нош ужрад бере спортэз гажасьёслы эшшо одӥг кузьым дасямын вал - калыкез шулдыртӥзы MBAND группа. Ангелина Снигирёва  